REPUBLIKA SRBIJA

NARODNA SKUPŠTINA

Odbor za smanjenje siromaštva

32 Broj: 06-2/147-10

28. maj 2010. godine

B e o g r a d

**Z A P I S N I K**

**SA 21. SEDNICE ODBORA ZA SMANjENjE SIROMAŠTVA**

**NARODNE SKUPŠTINE REPUBLIKE SRBIJE**

**ODRŽANE 22. JUNA 2010. GODINE**

**Okrugli sto na temu: „Ostvarivanje prava izbeglica u zemljama porekla“**

**Dom Narodne skupšštine**

 Sednica je počela u 13,00 časova.

 Sednicom je predsedavala Snežana Stojanović-Plavšić, predsednica Odbora za smanjenje siromaštva.

 Sednici su prisustvovali sledeći članovi Odbora: Aniko Žiroš Jankelić, Aleksandar Jugović, Vitomir Mihajlović, dr Nikola Krpić, Radoslav Milovanović i Marina Toman.

 Sednici nisu prisustvovali: Žarko Pivac, Đura Mučenski, Nikola Savić, Donka Banović, Miloš Radulović, Jovan Damjanović, Dragan Čolić i Ljiljana Miladinović, članovi Odbora.

 Sednici su prisustvovali i: Vladimir Cucić, komesar za izbeglice; Danijela Popović-Roko, Olivera Nikolič, Momir Marušić, Komesarijat za izbeglice; Rade Dubajić, Kabinet potpredsednika Vlade; Mirjana Nikolić, Ministarstvo spoljnih poslova; Dejan Kladarin, UNHCR; Vladimir Jovanović, Done Vidovski Slaviša Jerinić, UNHCR; Biljana Ledeničar, Maja Šternić, UNDP; Nada Šoškić, PRAKSIS; Maja Mićić OEBS; Davor Salom, NDI; Danilo Rakić, Grupa 484; Jadranka Milovanović UNICEF; Milojko Budimir, Asocijacija izbegličkih i drugih udruženja Srba iz Hrvatske; Branko Mirković, Dušan Kundak, Đuro Kuljanin, Mišo Sudar, Dušan Ećimović, Rajko Lovrić, Asocijacija izbegličkih i drugih udruženja Srba iz Hrvatske; Miodrag Linta, predsednik Koalicije udruženja izbeglica u Srbiji; Veldina Velić, Verica Grgurović, Milan Mrkobrad, Milan Gaćeša, Dragica Bajlović, Bograd, Matić, David Đumić, Jovan Vučenović, Veljko Žigić, Milorad Mulatović, Nikola Vezmar, Dane Škorić, Milorad Bjedov, Mile Dakić, Miodrag Gagić, Đorđe Popović, Branko Stegnjajić, Dragan Pjevač, Koalicije udruženja izbeglica u Srbiji.

 Snežana Stojanović-Plavšić je otvorila sednicu u smislu člana 77. stav 7. Poslovnika Narodne skupštine Republike Srbije i predložila da se radi prema predloženom

D n e v n o m r e d u:

 1. „Ostvarivanje prava izbeglica u zemljama porekla“

**PRVA TAČKA** – **„Ostvarivanje prava izbeglica u zemljama porekla“.**

 **Snežana Stojanović Plavšić** je pozdravila sve prisutne i istakla da je sednica Odbora za smanjenje siromaštva organizovana u formi javnog slušanja, povodom obeležavanja Svetskog dana izbeglica, a na inicijativu Koalicije udruženja izbeglica u Srbiji.

Konstatovala je da su pozvani da sednici prisustvuju gospodin Krkobabić, potpredsednik Vlade i gospodin Jeremić, ministar spoljnih poslova, koji su opravdali svoje izostanke, ali nisu obezbedili prisustvo lica ovlašćenih da na potrebnom nivou i sa političkog aspekta predstave stavove navedenih institucija.

Istakla je da je tema današnje sednice izabrana, imajući u vidu da se Odbor za smanjenje siromaštva, do sada, u više navrata bavio pitanjima izbeglica u Srbiji. Razmatran je Predlog zakona o izmenama i dopunama zakona o izbeglicama, koji je i usvojen u Narodnoj skupštini, ali se ovaj zakon pretežno, bavio regulisanjem stambenih problema izbeglica, kao i lica koja su se opredelila za integraciju. Integracija predstavlja jedan od načina trajnog rešavanja statusa izbeglica u zemlji domaćinu. Predstavnici udruženja izbeglica pozivani su na sednicu Odbora i kada je bio razmatran Predlog zakona o socijalnom stanovanju. Tema koja do sada nije bila dovoljno razmatrana je upravo ostvarivanje prava izbeglica u zemljama porekla. U Beogradu je 25. marta održan sastanak ministara spoljnih poslova zemalja u okruženju. U njihovom zajedničkom saopštenju je konstatovano da još uvek postoje brojni problemi koji se tiču izbeglica. Postignuta je saglasnost da je neophodno da sve zemlje u okruženju ulože veće napore, kako bi u međusobnoj saradnji stvorili mogućnost da sve izbeglice ostvare prava koja im se garantuju. Obavezali su se na saradnju i zajedničko organizovanje donatorskih konferencija kako bi se obezbedila sredstva za ostvarivanje prava izbeglica. Odbor za smanjenje siromaštva i Narodna skupština aktivno pruža podršku Vladi Srbije u rešavanju problema izbeglica.

**Vladimir Cucić** zahvalio na pozivu za učešće na današnjoj sednici i istakao da će govoriti u ime Komesarijata za izbeglica, ali i po ovlašćenju potpredsednika Vlade, gospodina Krkobabića.

Naglasio je da se Komesarijat temom ostvarivanja prava izbeglica bavi punih 18 godina i da egzaktni podaci jasno ukazuju na činjenicu da je broj izbeglica direktno proporcionalan količini prava koja uspeju da ostvare.

Istakao je da je od velikog značaja presuda Suda za ljudska prava od 27. maja 2010. godine u slučaju Đokić protiv BiH, kojom je tužiocu Đokiću dosuđen iznos od 60.000 evra na ime kompenzacije prava na miran život i imovinu. Ova presuda predstavlja kapitalni presedan i polaznu osnovu za rešavanje sličnih pitanja u budućem periodu. Zakonodavni okvir predstavljaju: Aneks 7 Dejtonskog mirovnog sporazuma, Aneks G Sporazuma o sukcesiji koji obezbeđuje da se domaće pravo zemalja bivše Jugoslavije jednako primenjuje na građane iz bivših jugoslovenskih republika; Rezolucija 1708 Saveta Evrope, o rešavanju pitanja izbeglica i njihova primena predstavlja potvrdu da je samo evropsko zakonodavstvo počelo da uvažava propise koje je samo donelo. Slučaj Đokić je važan, jer ima sličnosti sa skoro 1000 nerešenih slučajeva obezbeđivanja prava svojine na vojnim stanovima u BiH, koja je rešila skoro 99% slučajeva i iskazala spremnost da taj posao u potpunosti završi.

Naglasio je da je u prethodnom periodu skoro u potpunosti zakružena zakonski osnov za trajno rešavanje statusa izbeglica, kao i da je Srbija pitanje trajnog rešavanja problema izbeglica dovela do završne faze. Veliki napori predstoje u postupku pripreme Zakona o migracijama. Postignuti su značajni rezultati u pogledu ažuriranja evidencija i pribavljanja potrebne dokumentacije radi regulisanja stambenih potreba, što je predstavljalo veoma složen postupak, jer veliki broj lica nije imalo kompletnu potrebnu dokumentaciju. Čitava Vlada Republike Srbije, kao i predsednik države ulažu značajne napore kako bi pitanje izbeglica bilo trajno rešeno. Uspostavljena je odlična saradnja između Komesarijata za izbeglice, resornih ministarstava, potpredsednika Vlade, Kancelarije za evropske integracije i drugih relevantnih institucija i organa. Pored zakonske regulative, značajni pomaci su učinjeni na praktičnom planu, što u znatnoj meri doprinosi poboljšanju položaja izbeglica u Srbiji. Međunarodna zajednica na čelu sa UNHCR-om je prepoznala sve napore koje Srbija ulaže na planu rešavanja statusa izbeglica. Svim zemljama u okruženju, kao i Srbiji najveću prepreku na putu trajnog rešavanja problema izbeglica predstavlja nedostatak novčanih sredstava. Najveći broj nerešenih pitanja nalazi se u Hrvatskoj i Crnoj Gori.

Cucić je veliku pažnju posvetio navođenju konkretnih nerešenih problema u pogledu vraćanja stanarskih i svih drugih prava izbeglicama iz Hrvatske, osvrćući se i na nepovoljna zakonska rešenja kojima se reguliše ova oblast. S tim u vezi, naglasio je sva nastojanja koja ulaže Komesarijat za izbeglice, zajedno sa resornim ministarstvima i uz pomoć međunarodne zajednice na prevazilaženju postojećih problema, što je veoma spor i mukotrpan proces.

**Dejan Kladarin** je istakao značaj upoznavanja šire javnosti sa problemima izbeglica i aktivnostima koje se preduzimaju kako bi ovi problemi bili rešeni. UNHCR se zalaže za trajno rešavanje statusa izbeglica kroz proces integracije, povratak u zemlje porekla ili preseljenje u treće zemlje, pri čemu pristup pravima u zemljama porekla predstavlja ključni osnov za trajno zbrinjavanje izbeglica. Zaključak izvršnog Komiteta UNHCR-a naglašava važnost povratka imovine, kao i svih drugih prava, što podrazumeva i pravo na dom, a tamo gde povraćaj prava nije moguć, obezbeđivanje pravične kompenzacije.

Naglasio je da je mandat UNHCR-a pronalaženje trajnih rešenja kroz stvaranje kvalitetnog zakonodavnog okvira, ali i kroz aspekt obezbeđivanja potrebnih novčanih sredstava, neophodnih za kvalitetno rešavanje problema.

UNHCR, OEBS i Evropska unija su zajednički pripremili dokument povodom regionalne Konferencije koja je održana u Beogradu. Nastojali su da na jednostavan način sažmu i sistematizuju preostale probleme, kao i mere i aktivnosti koje je potrebno preduzeti za njihovo rešavanje. Fokus na rešavanje pitanja izbeglica je još uvek intenzivan, ali se takvo stanje neće još dugo zadržati. Pitanje izbeglica će biti aktuelno do završetka procesa evro-integracija. Osnovno pitanje podrazumeva obavezu rešavanja stambenih problema izbeglica, ali postoji i niz drugih pitanja kojima je potrebno posvetiti dužnu pažnju. Neophodno je intenzivirati saradnju, planira se održavanje donatorske Konferencije do kraja 2010. godine, potrebno je konkretno sagledati sve preostale probleme i iznaći načine za njihovo rešavanje.

**Miodrag Linta** se zahvalio predsednici Odbora na iskazanom senzibilitetu za pitanje izbeglištva i izrazio žaljenje što sednici ne prisustvuje potpredsednik Vlade, gospodin Krkobabić i ministar spoljnih poslova gospodin Jeremić.

Izrazio je nepoverenje u kompetentnost komesara za izbeglice kada je tema ostvarivanja prava izbeglica u zemljama porekla na dnevnom redu, ističući da je nadleženost Komesarijata za izbeglice usmerena na proces integracije.

Ukazao je na nezadovoljstvo članova udruženja izbeglica kako radom Koalicije, tako i sopstvenim položajem i težinom i brojem nerešenih pitanja i posle dugog niza godina, od kojih pitanje imovine predstavlja ključni problem.

Nagllasio je nepostojanje kvalitetne saradnje između Koalicije udruženja izbeglica u Srbiji i relevantnih državnih institucija i pored njihovog konstantnog angažovanja.

Istakao je da su izbeglice sa velikim očekivanjima dočekali potpisivanje Sarajevske deklaracije, nakon koje ni posle 4 godine nisu postignuti značajni rezultati, a učešće na ministarskoj Konferenciji u maju nije bilo omogućeno članovima Kolicije, zbog čega su izrazili nezadovoljstvo, jer se stiče utisak da se pitanja izbeglica rešavaju mimo njih. Pitanje imovine Srba u Hrvatskoj mora biti rešavano na znatno energičniji način.

Izneo je stav da jedini instrument borbe za ostvarivanje prava izbeglica leži u aktivnostima Republike Srbije.

**Milojko Budimir** je ukazao na činjenicu da je pitanje izbeglica veoma slabo zastupljeno u medijima, što u velikoj meri otežava i iznalaženje načina za trajno rešavanje postojećih problema izbeglica.

Istakao je uverenje da je Hrvatska donela set diskriminirajućih zakona kojima se izbeglicama iz Hrvatske, skoro u potpunosti, oduzimaju sva prava. Postojanje potpisanih bilateralnih ugovora kao i međunarodno zakonodavstvo treba da ima jaču pravnu snagu od domaćeg zakonodavstva Hrvatske. Da je izvršen jači pritisak od strane međunarodne zajednice i Republike Srbije status izbeglica iz Hrvatske bi bio znatno bolje rešen.

Ukazao je na postojanje razlika u pristupu i sagledavanju problema i načina njihovog rešavanja između Koalicije udruženja izbeglica u Srbiji, koja osnov za rešavanje problema vidi u aktivnostima koje treba da preduzima Srbija, u odnosu na Asocijaciju izbegličkih i drugih udruženja Srba iz Hrvatske, koji ključ problema vide u nepostupanju Republike Hrvatske.

Pohvalio je nastojanja Vlade i Komesarijata za izbeglice u proteklih godinu dana, koji su u značajnoj meri poboljšali uslove za trajno rešavanje statusa izbeglica.

Nakon završenih uvodnih izlaganja, predsednica Odbora je otvorila diskusiju u kojoj su učestvovali: Vladimir Cucić, Mirjana Nikolić, Miloš Čolić, Rade Dubajić, Miodrag Linta, Milojko Budimir, Dejan Kladarin, Snežana Stojanović-Plavšić, Verica Grković, Veljko Žigić, Jovan Vučenović, Dragan Pjevač, Dušan Banjac, Dušan Kundak, Mile Dakić, Dragoslav Rajčić i Dušan Aćimović.

**Vladimir Cucić** je istakao da je čitava Vlada Republike Srbije potpuno posvećena trajnom rešavanju statusa izbeglica i da čitav svoj koalicioni kapacitet usmerava na sva pitanja koja do sada nisu rešena.

Takođe, je naglasio da je, po njegovom mišljenju, pogrešna politika koja čitavu odgovornost za rešavanje preostalih nerešenih pitanja stavlja u odgovornost samo Republike Srbije, potpuno zanemarujući diskriminatorsku politiku Hrvatske prema svojim izbeglim državljanima.

Naglasio je da se pod pokroviteljstvom Komesarijata za izbeglice u ovom trenutku gradi veliki broj socijalnim stanova kojima treba trajno da bude rešeno stambeno pitanje izbeglica.

Pozvao je sve kritičare politike koju vodi Vlada Republike Srbije da se uzdrže od deklarativnog nabrajanja propusta u radu i da daju konstruktivne i primenljive predloge, realno sagledavajući sve činjenice i okolnosti, kako bi bilo moguće iznaći najbolja i održiva rešenja, pri čemu će im Komesarijat za izbeglice uvek stajati na raspolaganju.

**Snežana Stojanović-Plavšić** je istakla da je obaveza svih državnih institucija da se odazovu na poziv Narodne skupštine, uvek kada se razmatraju pitanja koja su od ključnog interesa za bilo koju grupu građana Republike Srbije.

**Mirjana Nikolić** je prenela žaljenje ministra spoljnih poslova, gospodina Jeremića što zbog brojnih obaveza nije bio u mogućnosti da se odazove pozivu i učestvuje u radu na sednici Odbora.

Istakla je da je zahvaljujući iskazanoj diplomatskoj veštini ministra spoljnih poslova ministarska Konferencija uspela da se održi u Beogradu u maju 2010. godine.

Naglasila je da je problem izbeglica koji je u velikoj meri bio zapostavljen u prethodnom periodu, ponovo aktuelizivan sredinom 2008. godine, kada je pomoćnik Visokog komesara za izbeglice gospođa Erika Felar došla u posetu Srbiji, kada je skrenula pažnju na činjenicu da je Srbija uvršćena među pet zemalja koje su pogođene produženom izbegličkom krizom, a da UNHCR ima nameru da se angažuje u Srbiji još samo tokom 2009. i 2010. godine i da za to vreme problem izbeglica treba da bude rešen. Potpredsednik Vlade gospodin Krkobabić je imao više susreta sa Visokim komesarom za izbeglice, kojom prilikom su nastojanja Srbije ocenjena kao uspešna i dogovorena je pomoć od 15 miliona dinara za zatvaranje kolektivnih centara. Nakon pomenutog sastanka u Ženevi, održan je sastanak u Ministarstvu spoljnih poslova sa komesarom za izbeglice i Kabinetom potpredsednika Vlade, kako bi se dogovorili budući koraci. Tada je dogovorena da je potrebno napraviti „non paper“, dokument koji predstavlja inventar otvorenih pitanja, kako bi se skrenula pažnja međunarodne zajednice i informisala Evropska unija o postojećim problemima.

Ministarstvo spoljnih poslova je ostvarilo uspešnu saradnju sa Komesarijatom za izbeglice, potpredsednikom Vlade, gospodinom Krkobabićem i nevladinim sektorom. Sačinjeni dokument je veoma dobro prihvaćen u međunarodnoj zajednici i istaknuto je da je potrebno striktno se pridržavati odredaba Sarajevske deklaracije. Visoki komesar za izbeglice je u leto 2009. godine posetio Beograd, Zagreb i Sarajevo i podržao inicijativu za organizovanje ministarske konferencije o izbeglicama u Beogradu. Stav Ministarstva spoljnih poslova je bio da Srbija treba da nastupa konstruktivno i odlučeno je da težište rešavanja pitanja izbeglica treba da bude stavljno u proces evropskih integracija i poštovanje ljudskih prava. Cilj je bio da se ponovo pokrene proces za rešavanje nerešenih problema izbeglica, jer proces evropskih integracija daje mogućnost Evropskoj uniji da vrši uticaj na sve zemlje u regionu kako bi ispunili uslove za ulazak u Evropsku uniju. Dobro je primljena poruka Srbije da je rešavanje pitanja izbeglica neodvojivo od procesa evropskih integracija. Konferencija je organizovana u saradnji sa međunarodnim organizacijama OEBS-om, UNHCR-om, Evropskom komisijom i Savetom Evrope. UNHCR je tom prilikom predstavio dokument koji predstavlja pregled stanja u regionu i izričito nabraja nerešena pitanja izbeglica. Navedeni su dalji koraci koje treba da preduzmu vlade zemalja učesnica i to: intenziviranje saradnje u pogledu prikupljanja podataka, utvrđivanje akcionog plana za rešavanje specifičnih pitanja sa preciznim rokovima, sredstvima i metodologijom, da se utvrde mehanizmi buduće saradnje na bilateralnom i regionalnom nivou, da se dogovore neophodni parametri koji će se primenjivati u svim zemljama i da se dogovori zajednička medijska kampanja.

Izlaganje je završila konstatacijom da Srbija intezivno radi na svim dogovorenim aktivnostima.

**Rade Dubajić** je istakao da je, neosporno, čitava Vlada na čelu sa potpredsednikom gospodinom Krkobabićem dala veliki značaj rešavanju pitanja izbeglica u Srbiji.

Naglasio je da je Srbija u proteklom periodu dosta učinila na prihvatanju i zbrinjavanju izbeglica, a da akcenat treba da bude stavljen na rešavanje problema u sredini iz kojih su ljudi proterani, gde im je oduzeta imovina i gde su ostali uskraćeni za elementarna ljudska prava. Srbiji je veoma značajna podrška međunarodne zajednice, ali bi bilo veoma važno da sva udruženja izbeglica aktivno učestvuju u rešavanju nerešenih problema. Ukoliko nije moguće da svoje pojedinačne zahteve ostvare u zemljama porekla, bilo bi veoma važno da se pojedinačno obraćaju međunarodnoj zajednici. Takođe, je veoma važno animirati javnost u najvećoj mogućoj meri, kako bi se izvršio dovoljno jak pritisak da pitanja izbeglica budu rešena.

Nastavak diskusije je obeležilo veoma detaljno upoznavanje sa konkretnim problemima i pojedinačnim iskustvima predstavnika obe krovne organizacije izbeglica u Srbiji. Iznete su potresne priče o stradanjima, problemima, a često i nerazumevanjem lokalne sredine i viših instanci vlasti za konkretne potrebe i zahteve izbeglica, bilo da su smešteni u kolektivne centre, bilo da su individualno smešteni.

Najčešće primedbe odnosile su se na:

-Nepostojanje validnih evidencija i dobrih osnovnih baza podataka ni u Srbiji ni u Hrvatskoj;

-Nepostojanje efikasnosti sistema informisanosti, kako bi izbegla lica bila u mogućnosti da se na jednostavan način upoznaju sa korpusom prava koja im pripadaju i načinom njihovog ostvarivanja;

-Nemogućnost kvalitetnog objedinjavanja zajedničkih problema i pitanja izbeglica, kako bi se u celosti sagledalo pravo stanje stvarili i sačinili prioriteti na osnovu kojih bi se efikasno postupalo;

-Nemogućnost ostvarivanja prava na penziju, povezivanje staža osiguranja i isplate zaostalih penzija koje su izbegla lica ostvarila u Hrvatskoj;

-Nemogućnost pribavljanja dokumenata od kojih je najveći problem nemogućnost dobijanja državljanstva Republike Srbije;

-Nenamensko trošenje velike svote novčanih sredstava bez stvarnih efekata na neposredne korisnike, neisplaćene zakupnine za kuće i njihova loša obnova;

-Neobjektivan i neefikasan rad pravosudnih organa u Hrvatskoj;

-Mali broj ostvarenih prava u Hrvatskoj od korpusa postojećih prava;

-Nedovoljno efikasan i selektivan pristup udruženja izbeglica;

-Postojanje razlike u pristupu pravima i načinu njihovog ostvarivanja u pojedinim opštinama u Srbiji;

-Nepostojanje političke volje za rešavanjem srpskog pitanja u Hrvatskoj.

Učesnici u diskusiji su ukazali na niz mogućih rešenja pojedinih problema:

-Važno je da sve nadležne institucije striktno primenjuju zakone i druge propise;

-Važno je uspostaviti bolju organizaciju i koordinaciju državnih institucija;

-Potrebno je direktno uključivanje izbeglica u proces rešavanja problema;

-Potrebno je uložiti sve potrebne napore kako bi se izbegle podele među samim izbeglicama;

-Potrebno je da Vlada Republike Srbije bude inicijator ostvarivanja prava izbeglica iz Hrvatske.

Diskusija je zaključena u konstruktivnoj i pozitivnoj atmosferi, uz konstataciju da je u postupku formiranje ekspertskog tima za pregovore sa državama u okruženju.

Sednica je zaključena u 16,20 časova.

SEKRETAR ODBORA PREDSEDNIK ODBORA

 Sanja Pecelj Snežana Stojanović-Plavšić